Stipendije Ujedinjenih svjetskih koledža za školsku 2027/2028. i 2028/2029. godinu
Ministarstvo prosvjete, nauke i inovacija obavještava da su Ujedinjeni svjetski koledži (u daljem tekstu: UWC) za Crnu Goru opredijelili tri (3) stipendije za školsku 2027/2028. i 2028/2029. godinu, za pohađanje III i IV razred gimnazije/srednje škole i to za pohađanje neke od navedenih obrazovnih ustanova:
· UWC Adriatic (Duino, Italija) - osnovan 1982. godine, prvi je UWC koji je osnovan u zemlji u kojoj se ne govori engleski jezik. Nalazi se u slikovitom primorskom selu Duino, na raskrsnici germanske, latinske i slovenske kulture. Koledž okuplja učenike iz više od 80 zemalja i promoviše kulturnu raznovrsnost. Pored UWC obrazovanja, učenici imaju priliku da nauče više o italijanskom kulturnom nasljeđu, dok muzička akademija u sklopu koledža omogućava izučavanje različitih žanrova i saradnju sa profesionalnim muzičarima.
· UWC Mostar (Mostar, Bosna i Hercegovina) - osnovan je 2006. godine sa jasnim ciljem da doprinese rekonstrukciji postkonfliktnog društva. Koledž obrazuje učenike na način da uče o međusobnim kulturnim razlikama, istovremeno promovišući jednakost, toleranciju i kritičko mišljanje. Interakcija učenika sa lokalnom zajednicom je suština UWC Mostara. Učenici i osoblje godišnje organizuju projekte i događaje otvorene za mostarsku zajednicu i šire.
· UWC Dilijan (Jermenija) - otvoren je 2014. godine, a smješten u Dilidžanu, u Jermeniji, na drevnom Putu svile i na raskrsnici Evrope, Bliskog istoka i Rusije. Kao jedini UWC na prostoru bivšeg Sovjetskog Saveza, škola ima za cilj da kroz obrazovanje doprinese izgradnji mira i održivom društvenom, ekonomskom i ekološkom razvoju u regionu i svijetu u cjelini. Koledž pruža jedinstvenu priliku za sticanje praktičnog iskustva u rješavanju konflikata i izgradnji mira u autentičnom okruženju.
Stipendije pokrivaju do 100% finansiranja glavnih troškova, koji uključuju: školarinu, smještaj i hranu, udžbenike, takse za prijavljivanje završnih ispita, studijske ekskurzije - do punog iznosa (na osnovu procjene finansijskih potreba). 
Da bi se obezbijedila pravična raspodjela sredstava, stipendije se dodeljuju na osnovu pojedinačnih finansijskih potreba, koje se utvrđuju kroz proces finansijske procjene koji slijedi nakon selekcije kandidata. U stipendiju nijesu uključeni troškovi puta iz Crne Gore do države u kojoj se škola nalazi i troškovi džeparca.
Za UWC stipendije mogu konkurisati učenici koji u školskoj 2026/2027. godini pohađaju II ili III razred srednje škole.
Napomena: International Baccalaureate (IB) je dvogodišnji program, te učenici III razreda treba da budu spremni na mogućnost da svoje školovanje nastave godinu duže od uobičajenog trajanja. Završetkom programa stiče se međunarodno priznata diploma koja pruža brojne mogućnosti za nastavak obrazovanja i otvara vrata univerzitetima širom svijeta.
Kriterijumi za prijavu kandidata:
· crnogorsko državljanstvo;
· odličan uspjeh;
· iskazana zainteresovanost za ovaj vid školovanja;
· spremnost učenika i roditelja da prihvate bilo koju od ponuđenih stipendija, bez obzira na lokaciju koledža;
· dobro znanje engleskog jezika;
· široka interesovanja učenika;
· učešće u vannastavnim aktivnostima;
· osvojene nagrade na raznim takmičenjima;
· završeni razni kursevi (strani jezici, računari, sportske aktivnosti i dr.);
· spremnost učenika da učestvuje u humanitarnim aktivnostima (rad sa osjetljivim grupacijama stanovništva).
Prilikom odabira uzeće se u obzir sljedeće kompetencije učenika:
· Intelektualna znatiželja: kandidati imaju želju za učenjem, kako u učionici tako i van nje, zainteresovanost za određenu akademsku oblast i sposobnost kritičkog mišljanja o pitanjima od značaja na globalnom i lokalnom nivou.

· Posvećenost vrijednostima UWC-a: kandidati poštuju vrijednosti na kojima UWC počiva (međunarodno i interkulturalno razumijevanje, lična odgovornost i integritet, saosjećanje, uvažavanje različitosti, međusobno poštovanje, poštovanje životne sredine, rad na ličnom razvoju), pridržavaju se kodeksa ponašanja, promovišu vrijednosti u svakodnevnom životu i djeluju kao globalni građani.

· Socijalne kompetencije: kandidati nastupaju sa poštovanjem i razumijevanjem, uvažavaju mišljenja drugih, dobro rade u timu i izražavaju se u skladu sa odgovarajućim situacijama.

· Samostalnost: kandidati brinu o sebi u izazovnim okruženjima, primjenjuju zdrave mehanizme suočavanja sa problemom, traže pomoć kada je to potrebno.

· Lična odgovornost i integritet: kandidati iskazuju i promišljaju o ličnim vrijednostima, usklađuju ponašanje sa ubjeđenjima, konstruktivno saopštavaju potrebe i pokazuju brigu za druge.

· Adekvatne akademske vještine: kandidati posjeduju potencijal za napredak u međunarodnom obrazovnom programu.

Prijave kandidata treba da sadrže sljedeća dokumenta:
· Prijavni UWC obrazac popunjen na engleskom jeziku;
· Dokaz o državljanstvu (kopija prve strane pasoša, kopija lične karte ili uvjerenje o državljanstvu);
· Kopiju svjedočanstva o završenom prvom i/ili drugom razredu. 
Opciono (priložiti uz aplikacioni formular): 
· Kopiju Diplome „Luča“, ukoliko je učenik posjeduje;
· Kopije diploma o pobjedama i nagradama sa raznih takmičenja, sa učešća u radu humanitarnih ili nevladinih organizacija;
· Kopije diploma o završenim kursevima stranih jezika, informatike, završenoj muzičkoj školi;
· Kopije drugih priznanja/sertifikata o ostalim aktivnostima. 
Napomena: UWC Prijavni obrazac se popunjava na engleskom jeziku, dok ostalu dokumentaciju, u ovoj fazi, nije potrebno prevoditi na engleski jezik. 
Prijave se podnose online putem sljedećeg linka: 
https://apply.uwc.org/prog/uwc_montenegro_entry_2027.
Kompletnu dokumentaciju, zajedno sa prijavnim obrascem, potrebno je podnijeti online do 10. decembra 2026. godine, do 23:59 časova. Nepotpune i neblagovremene prijave se neće razmatrati. Korištenje AI i/ili AI generisanog teksta neće biti tolerisano tokom aplikacionog procesa. 
Kandidati koji prodju prvu fazu selekcije će biti pozvani na kratki snimani intervju (odgovori na 5-6 pitanja se snimaju i putem sistema šalju Komisiji za selekciju). U ovoj fazi je potrebno dostaviti i dvije preporuke putem Survey Monkey platforme, od kojih je jedna akademska preporuka profesora u školi, dok je druga preporuka vezana za vannastavne aktivnosti i volonterski rad (npr. preporuka volonterskog kluba, humanitarne organizacije i sl.). Ova faza selekcije će trajati od 14-31. decembra.
Kandidati koji prodju drugu fazu selekcije biće pozvani na intervju (grupni i individualni) pred Komisijom. Tokom intervjua, članovi Komisije će razgovarati sa kandidatom o ličnim uspjesima, željama, planovima, pogledima na različita dešavanja. Dio intervjua ili kompletan intervju će se voditi na engleskom jeziku. Svaki od kandidata imaće od 20 do 30 minuta za razgovor sa članovima Komisije za selekciju. Intervju ima za cilj provjeru opšteg obrazovanja i procjenu ličnosti i zrelosti učenika. To je prilika da Komisija bolje upozna kandidata i procijeni da li bi bio adekvatan član UWC zajednice. Sa druge strane kandidat dobija priliku da bolje upozna UWC pokret, kao i pojedine alumniste.
Intervju sa kandidatima obaviće se u prostorijama Ministarstva prosvjete, nauke i inovacija, a o terminima održavanja intervjua kandidati će biti blagovremeno informisani.
[bookmark: _GoBack]Nakon intevjua, Komisija će ocijeniti kandidate i na osnovu rang liste nominovati tri najbolje rangirana na navedene UWC koledže.
Napomena: U slučaju da kandidat odbije nominaciju za ponuđeni koledž, isti/a gubi pravo na stipendiju i njegovo/njeno mjesto zauzima prvi sljedeći kandidat sa liste čekanja.
Za sve dodatne informacije i pojašnjenja možete se obratiti na mail adresu: info@montenegro.uwc.org. 

